**«Η ΠΡΟΣΤΑΣΙΑ ΤΩΝ ΑΝΘΡΩΠΙΝΩΝ ΔΙΚΑΙΩΜΑΤΩΝ ΣΤΗΝ ΕΝΝΟΜΗ ΤΑΞΗ ΤΗΣ ΚΥΠΡΙΑΚΗΣ ΔΗΜΟΚΡΑΤΙΑΣ»**

**ΟΜΙΛΙΑ ΑΠΟ ΤΟΝ ΠΡΟΕΔΡΟ ΤΟΥ ΑΝΩΤΑΤΟΥ ΔΙΚΑΣΤΗΡΙΟΥ**

**ΜΥΡΩΝΑ ΝΙΚΟΛΑΤΟ ΣΤΗΝ ΗΜΕΡΙΔΑ ΤΗΣ ΑΣΤΥΝΟΜΙΑΣ ΚΥΠΡΟΥ ΜΕ ΘΕΜΑ «Η ΕΥΡΩΠΑΙΚΗ ΣΥΜΒΑΣΗ ΑΝΘΡΩΠΙΝΩΝ ΔΙΚΑΙΩΜΑΤΩΝ ΚΑΙ Η ΕΠΙΔΡΑΣΗ ΤΗΣ ΣΤΗΝ ΚΥΠΡΙΑΚΗ ΕΝΝΟΜΗ ΤΑΞΗ».**

**14 ΔΕΚΕΜΒΡΙΟΥ, 2018.**

Η διασφάλιση του κράτους δικαίου αποτελεί μίαν από τις πλέον θεμελιώδεις αρχές που διέπουν την οργάνωση και λειτουργία μιας δημοκρατικής και ευνομούμενης Πολιτείας.

Τόσο στον σύγχρονο κόσμο όσο και κατά τη γένεση της δημοκρατίας στην αρχαία Ελλάδα, το δημοκρατικό πολίτευμα ήταν συνυφασμένο με την αρχή του κράτους δικαίου. Στις πόλεις της αρχαίας Ιωνίας, όπου η δημοκρατία πήρε μορφή και έκφραση και στην αρχαία Αθήνα, όπου πήρε την κλασσική της μορφή, το δημοκρατικό πολίτευμα ήταν θεμελιωμένο στην ισονομία, που υπαγόρευε τη διασφάλιση των προϋποθέσεων εκείνων, που θα καθιστούσαν αποτελεσματική την έκφραση της βούλησης των δημοτών. Υπέρτατη αρχή λειτουργίας του πολιτεύματος ήταν η υπεροχή του νόμου, γνωστή στην αρχαία Αθήνα με τον όρο «δεσπότης νόμος», που σήμαινε ότι ουδείς είναι υπεράνω του νόμου[[1]](#footnote-1).

Στο προοίμιο της Συνθήκης Εγκαθίδρυσης της Ευρωπαϊκής Ένωσης αναγράφεται ότι οι κυβερνήσεις των ευρωπαϊκών κρατών έχουν ως κοινό κληροδότημα τις πολιτικές τους παραδόσεις και ιδεώδη, την ελευθερία και το κράτος δικαίου. Στο Άρθρο 2 της Συνθήκης επαναλαμβάνεται ότι η Ευρωπαϊκή Ένωση αποτελεί μιαν Ένωση Κρατών βασισμένη στο κράτος δικαίου.

Η ίδρυση της Ε.Ε. αλλά και η εφαρμογή και ερμηνεία της Ευρωπαϊκής Σύμβασης των Δικαιωμάτων του Ανθρώπου (Ε.Σ.Δ.Α.), του Συμβουλίου της Ευρώπης, συνδέονται και εξαρτώνται από την αναγνώριση και τη διασφάλιση των θεμελιωδών αξιών που πηγάζουν από τις κοινές νομικές-συνταγματικές παραδόσεις των Κρατών Μελών, αξίες που έχουν ως ρίζα μιαν κοινή ευρωπαϊκή πολιτιστική παράδοση. Περιλαμβάνονται σε αυτές η έννοια του κράτους δικαίου, συνυφασμένη με την ανεξαρτησία της Δικαστικής Εξουσίας, το δικαίωμα πρόσβασης σε ανεξάρτητο και αμερόληπτο δικαστήριο και το δικαίωμα σε δίκαιη δίκη. Άλλες κοινές ευρωπαϊκές αξίες αντικατοπτρίζονται στα εχέγγυα σεβασμού των ανθρωπίνων δικαιωμάτων, που περιλαμβάνονται στον Χάρτη Θεμελιωδών Δικαιωμάτων της Ε.Ε. και στην Ε.Σ.Δ.Α..

Στα δημοκρατικά πολιτεύματα, η διοίκηση, δεν επιτρέπεται να παρεμβαίνει στη σφαίρα της ελευθερίας του ατόμου, κατά παράβαση του Νόμου (contra legem) η χωρίς η επέμβασή της να βρίσκει έρεισμα στο Νόμο (praeter legem/ultra legem), σε αντίθεση με τα ολοκληρωτικά καθεστώτα, όπου δεν παρέχεται καμία εγγυημένη ασφάλεια στους πολίτες, από την κρατική αυθαιρεσία.

Στη σύγχρονη κοινωνία, ο πολίτης υπόκειται σε περιορισμούς που επιβάλλονται από την Εκτελεστική και τη Νομοθετική Εξουσία αναφορικά με διάφορες πτυχές της ζωής του. Γι΄αυτό και είναι σημαντικό να έχει δικαίωμα να αμφισβητήσει τη νομιμότητα των πράξεων της Εκτελεστικής και της Νομοθετικής Εξουσίας, ενώπιον μιας ανεξάρτητης και ακέραιης Δικαστικής Εξουσίας. Ο Δικαστικός έλεγχος, τόσο σε εθνικό όσο και σε ευρωπαϊκό επίπεδο, διασφαλίζει την κατοχύρωση των δικαιωμάτων του ανθρώπου, προστατεύει τα συμφέροντά του και αποτρέπει την παρανομία και την αυθαιρεσία στις σχέσεις μεταξύ του πολίτη και του Κράτους.

Η πλήρης και συνταγματικά κατοχυρωμένη αρχή της ανεξαρτησίας της Δικαστικής Εξουσίας στην Κύπρο, και η ύπαρξη αμερόληπτου και έντιμου Δικαστικού Σώματος, παρέχουν τα εχέγγυα για δίκαιη και αποτελεσματική απονομή της δικαιοσύνης και προστασία των θεμελιωδών δικαιωμάτων και ελευθεριών των πολιτών , στο πλαίσιο του Κράτους Δικαίου.

Το Σύνταγμά μας, έχει τροποποιηθεί με το Νόμο 127 (Ι)/2006, ώστε να προσδίδεται υπεροχή στο Δίκαιο της Ευρωπαϊκής Ένωσης, ακόμη και έναντι του Συντάγματος. Προνοείται, κατ΄ ουσίαν, ότι καμία Διάταξη του Συντάγματος θεωρείται ότι ακυρώνει Νόμους που θεσπίζονται, πράξεις που διενεργούνται ή μέτρα που λαμβάνονται από τη Δημοκρατία, τα οποία καθίστανται αναγκαία λόγω των υποχρεώσεών της ως Κράτος Μέλος της Ευρωπαϊκής Ένωσης. Το Σύνταγμα δεν πρέπει να παρεμποδίζει τη νομική ισχύ και την εφαρμογή νομικών πράξεων, άμεσης ισχύος και δεσμευτικού χαρακτήρα, της Ευρωπαϊκής Ένωσης. Ενδιαφέρουσα, όμως, θα ήταν η περίπτωση όπου το Κυπριακό Σύνταγμα παρέχει υψηλότερη προστασία ενός δικαιώματος, απ΄ ότι το Ενωσιακό Δίκαιο, όπως π.χ. του δικαιώματος ιδιοκτησίας δυνάμει του Άρθρου 23 του Συντάγματος, και η απάντηση στο ερώτημα κατά πόσον τα Κυπριακά Δικαστήρια θα ήταν διατεθειμένα να μειώσουν τη συνταγματική αυτή προστασία, ώστε να συνάδει με Νόμο που επιβάλλεται από το Ενωσιακό Δίκαιο.

Με τη Συνθήκη της Λισαβόνας παρέχεται νομική αναγνώριση στο Χάρτη των Θεμελιωδών Δικαιωμάτων της Ευρωπαϊκής Ένωσης (που έχει πλέον την ίδια νομική ισχύ με τις Συνθήκες). Στον χάρτη καλύπτεται όλο το φάσμα των αστικών, πολιτικών οικονομικών και κοινωνικών δικαιωμάτων των ευρωπαίων πολιτών. Το άρθρο 47 του Χάρτη παρέχει σε πρόσωπο, του οποίου παραβιάστηκαν τα δικαιώματα και οι ελευθερίες που διασφαλίζονται από το δίκαιο της Ε.Ε., το δικαίωμα προσφυγής στο Δικαστήριο και το δικαίωμα για εκδίκαση της υπόθεσης εντός ευλόγου χρόνου. Ειδικότερα, ο Χάρτης διευρύνει αυτό το δικαίωμα και σε θέματα διοικητικού δικαίου. Ο χάρτης είναι δεσμευτικός για τα Κράτη Μέλη όταν εφαρμόζουν το δίκαιο της Ε.Ε. και συνακόλουθα, τα Κυπριακά δικαστήρια οφείλουν να τηρούν το άρθρο 47 όταν εκδικάζουν υπόθεση που αφορά σε δικαιώματα και ελευθερίες που πηγάζουν από το δίκαιο της Ε.Ε. και αποτελούν επίδικα θέματα. Δυνάμει του Άρθρου 47 του Χάρτη και του Άρθρου 6 (1) της Ε.Σ.Δ.Α., το δικαίωμα σε ακροαματική διαδικασία είναι βασικό, για σκοπούς διασφάλισης της διαφάνειας κατά την απονομή της δικαιοσύνης.

Διεθνείς συνθήκες που ενσωματώνονται και καθίστανται μέρος του εσωτερικού δικαίου έχουν αυξημένη ισχύ έναντι οποιουδήποτε άλλου ημεδαπού νομοθετήματος.

Οι Συνταγματικές Διατάξεις μαζί με το Ενωσιακό Δίκαιο αποτελούν το υπέρτατο Δίκαιο, και υπερισχύουν έναντι άλλων νομοθετικών διατάξεων ή ρυθμίσεων που δεν συνάδουν με αυτές.

Λεπτομερής κατάλογος συνταγματικώς κατοχυρωμένων θεμελιωδών δικαιωμάτων περιλαμβάνεται στο Μέρος ΙΙ του Συντάγματος μας (Άρθρα 6-35) κάτω από την επικεφαλίδα: «Θεμελιώδη Δικαιώματα και Ελευθερίες». Θα πρέπει να σημειωθεί ότι, το Μέρος ΙΙ του Συντάγματος έχει ως πρότυπο την Ευρωπαϊκή Σύμβαση για την προστασία των δικαιωμάτων του ανθρώπου (Ε.Σ.Δ.Α.) και προστατεύει, μεταξύ άλλων, το δικαίωμα της ζωής και της σωματικής ακεραιότητας, της μη υποβολής σε βασανιστήρια ή σε απάνθρωπη ή ταπεινωτική τιμωρία ή μεταχείριση, της αξιοπρεπούς διαβίωσης, της ελευθερίας και προσωπικής ασφάλειας, του σεβασμού της ιδιωτικής και οικογενειακής ζωής, του απαραβίαστου της κατοικίας, της ελευθερίας της σκέψης, της συνείδησης και της θρησκείας, του λόγου και της έκφρασης, της εκπαίδευσης, της ιδιοκτησίας, της άσκησης επαγγέλματος και της ισότητας. Η Νομολογία τoυ Ανωτάτου Δικαστηρίου επιβεβαιώνει μια εκτεταμένη εφαρμογή των διατάξεων της Ε.Σ.Δ.Α. στο εσωτερικό δίκαιο και την αναγνώριση της Νομολογίας του Ευρωπαϊκού Δικαστηρίου των Δικαιωμάτων του Ανθρώπου (Ε.Δ.Δ.Α), ως σημαντική πηγή για την ερμηνεία των διατάξεων της Ε.Σ.Δ.Α.. Το Ευρωπαικό Δικαστήριο των Δικαιωμάτων του Ανθρώπου αποτελεί το έσχατο καταφύγιο όσων θεωρούν ότι, σε εθνικό επίπεδο, δεν αποδόθηκε σωστά η δικαιοσύνη και παραβιάστηκε κάποιο δικαίωμα τους που προστατεύεται από τη Σύμβαση. Το Ε.Δ.Δ.Α. αποτελεί τον κύριο συνομιλητή με τα εθνικά δικαστήρια ως προς την εφαρμογή της Ε.Σ.Δ.Α. και τελεί σε διαρκή συνομιλία και με το Δικαστήριο της Ευρωπαϊκής Ένωσης, μέσω της Νομολογίας των Δικαστηρίων.

Σύμφωνα με το Σύνταγμά μας, ένας κατηγορούμενος θεωρείται αθώος μέχρι αποδείξεως της ενοχής του, πέραν πάσης λογικής αμφιβολίας. Ουδείς δύναται να δικαστεί δύο φορές για το ίδιο αδίκημα, και η επιβαλλόμενη ποινή δεν μπορεί να είναι δυσανάλογη της σοβαρότητας του διαπραχθέντος αδικήματος. Τη σοβαρότητα ενός αδικήματος την κρίνουν τα Δικαστήρια με βάση τα ενώπιον τους στοιχεία και καθοδηγούμενα από τις αρχές της νομολογίας. Το ούτω καλούμενον «περί δικαίου αίσθημα» του λαού, δεν πρέπει να λαμβάνεται υπόψιν στην επιμέτρηση της ποινής. Διαφορετική προσέγγιση θα καθιστούσε τα Δικαστήρια της χώρας, λαϊκά δικαστήρια. Περαιτέρω, το Σύνταγμα της Κυπριακής Δημοκρατίας κατοχυρώνει σε κάθε άτομο, τόσο σε ποινικές όσο και σε αστικές διαδικασίες, διάφορα βασικά δικαιώματα, όπως το δικαίωμα υπεράσπισης, το δικαίωμα δωρεάν νομικής αρωγής σε κάποιες περιπτώσεις, το δικαίωμα κλήσης μαρτύρων, το δικαίωμα παροχής διερμηνέα σε περίπτωση αλλοδαπού κ.α., που στο σύνολό τους διασφαλίζουν τη δίκαιη δίκη, ενώπιον ανεξάρτητου και αμερόληπτου Δικαστηρίου.

Το τεκμήριο της αθωότητας, το οποίο κατοχυρώνεται ως θεμελιώδες δικαίωμα του ανθρώπου από το Άρθρο 12.4 του Συντάγματος μας, αποκλείει την αυθαίρετη απόδοση ποινικής ευθύνης σε άτομο, από οποιονδήποτε άλλο εκτός από τα Δικαστήρια της Πολιτείας, τα οποία, ως ορίζει το Άρθρο 30.2 του Συντάγματος, είναι και ο μόνος κριτής της ποινικής του ευθύνης.

Νομοθετικά μέτρα που αντιβαίνουν οποιεσδήποτε διατάξεις ή θεμελιώδεις αρχές του Συντάγματος κηρύσσονται αντισυνταγματικά από τα Δικαστήρια. Αξίζει να τονιστεί ότι στην Κυπριακή Δημοκρατία, τα Δικαστήρια έχουν εξουσία κήρυξης ενός Νόμου αντισυνταγματικού, για σκοπούς της ενώπιον τους υπόθεσης, αν είναι πρωτόδικα δικαστήρια, ή για όλους τους σκοπούς (erga omnes) αν είναι το Ανώτατο Δικαστήριο, χωρίς να είναι απαραίτητη η νομοθετική παρέμβαση.

Έχει κριθεί ότι, τα θεμελιώδη δικαιώματα και οι ελευθερίες που διασφαλίζονται από το Σύνταγμα πρέπει να ερμηνεύονται στενά, και σε περίπτωση αμφιβολίας, θα πρέπει να ερμηνεύονται υπέρ του ατόμου και όχι υπέρ του Κράτους.

Το άρθρο 33 του Συντάγματος προβλέπει ρητά ότι, τα θεμελιώδη ανθρώπινα δικαιώματα και ελευθερίες που εγγυάται το Σύνταγμα μας, δεν υπόκεινται σε περιορισμούς ή όρους άλλους από εκείνους που προβλέπονται στο Μέρος ΙΙ του Συντάγματος.

Οι Συνταγματικές Διατάξεις για τα ανθρώπινα δικαιώματα παρέχουν το δικαίωμα στον πολίτη να αντιταχθεί σε παράνομες ή αυθαίρετες πράξεις της Εκτελεστικής Εξουσίας, διασφαλίζοντας, κατ΄ επέκταση, ότι το Κράτος λειτουργεί σύμφωνα με το Νόμο, και δεν παραβιάζει τις αρχές του Κράτους Δικαίου. Οι μηχανισμοί για την απονομή της δικαιοσύνης είναι προσβάσιμοι σε κάθε άτομο στην Κυπριακή Δημοκρατία.

Η εγκυρότητα των Νόμων και των Κανονισμών βασίζεται στη συμβατότητα τους με το Σύνταγμα και τον Εξουσιοδοτικό Νόμο, αντίστοιχα. Δεν υπάρχουν περιθώρια για νομιμοποίηση εκτός αυτού του πλαισίου. Χωρίς αμφιβολία, ο Νομοθέτης νομοθετεί εν τη σοφία του και ο Δικαστής εφαρμόζει το νόμο. Ο Δικαστής δεν νομιμοποιείται, δημοκρατικά, είτε να αμφισβητεί την εκφρασθείσα βούληση του Νομοθέτη, είτε να προβαίνει σε τέτοια εφαρμογή του νόμου που, στην ουσία, να νομοθετεί ο ίδιος. Οι γενικές αρχές του Διοικητικού Δικαίου, όμως, επιβάλλουν στο Νομοθέτη να δίνει επαρκή αιτιολογία, ιδίως όταν επικαλείται το δημόσιο συμφέρον, και ο Δικαστής έχει δικαίωμα και καθήκον να ελέγχει την αιτιολογία που δίδεται. Ο Δικαστής, ακόμα, δεν μπορεί να απεμπολήσει το ρόλο του θεματοφύλακα της νομιμότητας και να επιτρέψει, χωρίς μεγάλο προβληματισμό, την υπαγωγή βασικών ατομικών δικαιωμάτων σε ένα ούτω καλούμενο «υπέρτατο» δημόσιο συμφέρον, το οποίο μάλιστα να αφήνει και, ουσιαστικά, ανέλεγκτο. Οφείλει να ελέγξει τις άλλες δύο εξουσίες, με τους τρόπους που είναι καλά γνωστοί στο Δικαστή, δηλαδή τους διαφόρους τρόπους ελέγχου της νομιμότητας των πράξεων των δύο άλλων εξουσιών. Αυτό το καθήκον είναι επιτακτικό, στα πλαίσια της λειτουργίας του δημοκρατικού πολιτεύματος, το οποίο επιβάλλει την ύπαρξη συνταγματικών ελέγχων και ισοζυγίων. Ο Δικαστής δεν έχει τα εφόδια ελέγχου της πολιτικής ή της σκοπιμότητας των νόμων, γι΄ αυτό και δέχεται ότι κάποιες πράξεις (οι καθοριζόμενες ως Πράξεις Κυβερνήσεως) είναι ανέλεγκτες δικαστικά, αναγνωρίζοντας έτσι ότι αυτές εμπίπτουν στον τομέα της αποκλειστικής αρμοδιότητας της εκτελεστικής εξουσίας. Οφείλει όμως να προασπίσει τα νόμιμα και θεμιτά δικαιώματα και συμφέροντα όλων όσων βασίζονται σ΄ αυτόν. Σε περιόδους κρίσεως, ο ρόλος του Δικαστή είναι ακόμα πιο δύσκολος και πιο κρίσιμος, καθότι υπάρχει κίνδυνος οι άλλες δύο εξουσίες να πιεστούν ή και να υποχρεωθούν να περιορίσουν, να αναστείλουν ή και να καταργήσουν, ακόμα και βασικά δικαιώματα.[[2]](#footnote-2)

Αδιαμφισβήτητα τα τελευταία χρόνια, τόσο τα εθνικά δικαστήρια, όσο και το Ε.Δ.Δ.Α., βρέθηκαν ενώπιον προκλήσεων που τίθενται από τις πολιτικές εξελίξεις καθώς και τα νέα δεδομένα στον ευρωπαϊκό χώρο. Μετανάστευση, οικονομική κρίση, συρρίκνωση του κοινωνικού κράτους, αντιμετώπιση της τρομοκρατίας, καθεστώτα περιορισμένης ή ελλειμματικής δημοκρατίας συνιστούν κάποια από τα τρέχοντα προβλήματα. Η μεγάλη πρόκληση στον τομέα της απονομής της Δικαιοσύνης τόσο σε εθνικό όσο και ευρωπαϊκό επίπεδο είναι η ανταπόκριση των Δικαστηρίων στο καθήκον τους για απονομή δικαιοσύνης σύμφωνα με τις αέναες αρχές της δικαιοσύνης, όπως έχουν αποτυπωθεί στο Σύνταγμα, τους Νόμους και τις Διεθνείς Συμβάσεις.

Παρόλον που το Σύνταγμα είναι ο υπέρτατος Νόμος του Κράτους και με τις διατάξεις του περιορίζονται οι εξουσίες της Βουλής, εντούτοις όταν το Σύνταγμα δεν μπορεί να αντιμετωπίσει μιαν έκτακτη κατάσταση που δημιουργήθηκε και η οποία καταστρατηγεί τον πυρήνα του Συντάγματος ή όταν τα Θεσμικά Όργανα του Κράτους δεν μπορούν να λειτουργήσουν και το Σύνταγμα δεν μπορεί να εφαρμοστεί τότε, σύμφωνα με το Δίκαιο της Ανάγκης, η Νομοθετική Εξουσία, υπό συγκεκριμένες προϋποθέσεις, έχει εξουσία να νομοθετεί και οφείλει να νομοθετήσει, προς όφελος της σωτηρίας του λαού.[[3]](#footnote-3)

Από το 1964, μέχρι σήμερα, επίκληση του δικαίου της ανάγκης έγινε σε πολλές περιπτώσεις περιλαμβανομένων και των περιπτώσεων των τροποποιήσεων του Συντάγματος της Κυπριακής Δημοκρατίας, οι οποίες έγιναν με την ψήφο των Ελληνοκυπρίων βουλευτών μόνο, εξαιτίας της απόσυρσης και της μη επανόδου των Τουρκοκυπρίων βουλευτών και, στη συνέχεια, της τουρκικής εισβολής, της συνεχιζόμενης κατοχής και της παράλληλης δημιουργίας ενός ψευδοκράτους, ανδρεικέλου της κατοχικής δύναμης, στο κατεχόμενο τμήμα της νήσου.

Η επίκληση του δικαίου της ανάγκης, για πέραν των πενήντα χρόνων, μπορεί να θεωρηθεί ότι συνιστά συνταγματική «ανωμαλία», έσωσε όμως την Κυπριακή Δημοκρατία και επέτρεψε την ομαλή λειτουργία των τριών εξουσιών της, παρά τις φοβερά αντίξοες συνθήκες που δημιουργήθηκαν το 1963-64 και επετάθηκαν, σε υπέρμετρα μεγαλύτερο βαθμό, από το 1974.

Αδιαμφισβήτητα, η υπερβολική καθυστέρηση στην απονομή της Δικαιοσύνης συνιστά σημαντικό κίνδυνο πρόκλησης αδικίας και καταστρατηγεί τις αρχές του κράτους δικαίου.

Η σημασία της απονομής της δικαιοσύνης, εντός εύλογου χρόνου και χωρίς καθυστερήσεις, έχει τονιστεί επανηλειμμένα. Το Ε.Δ.Δ.Α. θεωρεί γενικά ότι η Ε.Σ.Δ.Α. υποχρεώνει τα Κράτη Μέλη να οργανώνουν τα νομικά τους συστήματα με τέτοιο τρόπο που να επιτρέπει στα εθνικά δικαστήρια να συμμορφώνονται με τις απαιτήσεις του άρθρου 6(1), που περιλαμβάνουν και την εκδίκαση των υποθέσεων, εντός ευλόγου χρόνου. Επιπλέον, αυτή η προσέγγιση είναι ιδιαίτερα σημαντική, για τη σύγκλιση των νομικών συστημάτων στην Ευρώπη, καθώς η ορθή διαχείριση του δικαστηριακού χρόνου αποτελεί σημαντικό παράγοντα για την απονομή υψηλού επιπέδου δικαιοσύνης. Είναι γνωστό ότι ένα προβλέψιμο και αποτελεσματικό νομικό και δικαστικό σύστημα είναι απαραίτητο για τη μακροοικονομική ανάπτυξη μιας χώρας.

Στη χώρα μας επιτελείται σήμερα μια σημαντική μεταρρύθμιση, στη δομή και λειτουργία των Δικαστηρίων, με σκοπό την επιτάχυνση της δικαστικής διαδικασίας. Η μεταρρύθμιση περιλαμβάνει τη δημιουργία νέων Δικαστηρίων, τη δημιουργία ανεξάρτητης Αρχής Διοίκησης των Δικαστηρίων, τη μηχανογράφηση της Δικαστικής Υπηρεσίας, τον εκσυγχρονισμό των Θεσμών Πολιτικής Δικονομίας, την επαρκή στελέχωση των Δικαστηρίων σε Δικαστές και προσωπικό και την παροχή αξιοπρεπών κτιριακών εγκαταστάσεων για τα Δικαστήρια.

Στόχος μας είναι η ταχεία απονομή της δικαιοσύνης, αλλά παράλληλα βασικός άξονας είναι και θα παραμείνει η ορθή απονομή της και η εξασφάλιση αποτελεσματικής και ποιοτικής Δικαιοσύνης.

Όταν αναφερόμαστε σε προστασία των ανθρωπίνων δικαιωμάτων στην Κυπριακή Δημοκρατία δεν θα πρέπει να μας διαφεύγει η συνεχιζόμενη κατοχή μεγάλου μέρους της επικράτειας της Κυπριακής Δημοκρατίας από την Τουρκία. Στο κατεχόμενο τμήμα της Νήσου γίνονται σοβαρές παραβιάσεις ανθρωπίνων δικαιωμάτων και η νόμιμη Κυβέρνηση της Δημοκρατίας δεν έχει τη δύναμη να παρέμβει. Επίσης στα ελεύθερα εδάφη της Κυπριακής Δημοκρατίας πολλοί άνθρωποι υφίστανται μαζική παραβίαση των δικαιωμάτων τους, εξαιτίας της συνεχιζόμενης κατοχής του 37% των εδαφών μας.

Η Ε.Σ.Δ.Α. και η νομολογία του Ε.Δ.Δ.Α. παρείχαν κάποιες θεραπείες σε συγκεκριμένες υποθέσεις παραβιάσεων ανθρωπίνων δικαιωμάτων, αλλά είναι προφανές ότι αυτό δεν είναι διόλου αρκετό για την αποκατάσταση της δικαιοσύνης, γενικά, και των δικαιωμάτων των, βάναυσα επηρεασθέντων, από την εισβολή και τη συνεχιζόμενη κατοχή, προσώπων.

1. Αριστοτέλης – Πολιτικά ΙΙΙ xvi 1287. [↑](#footnote-ref-1)
2. Οι τρόποι ελέγχου της νομιμότητας των πράξεων της εκτελεστικής και νομοθετικής εξουσίας από τη Δικαστική εξουσία συνίστανται, μεταξύ άλλων: (α) στον έλεγχο της επιτακτικότητας και του αναπόφευκτου της ανάγκης λήψης έκτακτων μέτρων ή των εξαιρετικών περιστάσεων που επιβάλλουν την εξουδετέρωση ή τον περιορισμό κατοχυρωμένων ατομικών δικαιωμάτων, αναγνωρίζοντας φυσικά τις ευρείες αρμοδιότητες της πολιτικής εξουσίας σ΄ αυτόν τον τομέα, (β) στον έλεγχο της νομιμότητας της έκτασης των μέτρων αυτών, με βάση την αρχή της αναλογικότητας σύμφωνα με την οποία τα μέτρα πρέπει να είναι ανάλογα προς το διακύβευμα, (γ) στον έλεγχο με βάση την αρχή της χρηστής διοίκησης, (δ) στον έλεγχο με βάση την αρχή της ισότητας, σύμφωνα με την οποία δεν μπορεί να εξισώνονται τα ανόμοια ούτε και να γίνεται αυθαίρετη διαφοροποίηση μεταξύ ομόιων, (ε) στην εφαρμογή της αρχής της προστατευόμενης εμπιστοσύνης, δηλαδή της εμπιστοσύνης που δικαιολογημένα ο πολίτης πρέπει να έχει προς την εξουσία, ότι θα τον χειριστεί κατά τρόπο ακριβοδίκαιο, και (στ) στην υποχρέωση της συνεισφοράς στα φορολογικά βάρη, ανάλογα με τις δυνάμεις έκαστου φορολογούμενου. [↑](#footnote-ref-2)
3. Οι προϋποθέσεις εφαρμογής του Δικαίου της Ανάγκης, όπως διατυπώθηκαν στη Νομολογία του Ανωτάτου Δικαστηρίου συνοψίζονται ως εξής:

   (α) Θα πρέπει να υπάρχει μια επιτακτική και αναπόφευκτη ανάγκη ή εξαιρετικές περιστάσεις.

   (β) Δεν θα πρέπει να υπάρχει διαθέσιμη οποιαδήποτε άλλη θεραπεία.

   (γ) Τα μέτρα που λαμβάνονται θα πρέπει να είναι ανάλογα με την ανάγκη, και

   (δ) Τα μέτρα θα πρέπει να είναι παροδικού χαρακτήρα και περιορισμένα, χρονικά, στην περίοδο των εξαιρετικών περιστάσεων. [↑](#footnote-ref-3)